בוקה ערך את הופעת הבכורה שלו בנבחרת חוף השנהב בשנת 2004. בוקה השתתף עם הנבחרת בגביע אפריקה לאומות 2006, שם הגיע עם הנבחרת עד הגמר, בו הפסידה חוף השנהב בבעיטות הכרעה לנבחרת מצרים, לאחר 0-0 בתום 120 דקות. באותה שנה, בוקה היה חלק מהופעת הבכורה של חוף השנהב בטורניר המונדיאל, וסיים עם הנבחרת את שלב הבתים של מונדיאל 2006 בהדחה, בבית קשה שכלל את נבחרות ארגנטינה והולנד, להן הפסידה חוף השנהב, ונבחרת סרביה, אותה חוף השנהב ניצחה בתוצאה 3-2. בוקה פתח בשלושת המשחקים. בגביע אפריקה לאומות 2008 סיימו בוקה וחוף השנהב במקום הרביעי, לאחר שספגו רביעיות נבחרת מצרים בחצי הגמר, ומנבחרת גאנה במשחק על המקום השלישי. בגביע אפריקה לאומות 2010 הודחו בוקה וחוף השנהב לאחר הפסד 3-2 לנבחרת אלג'יריה ברבע הגמר. באותה שנה, השתתפו בוקה וחוף השנהב במונדיאל 2010, וקיבלו שוב בית קשה מאוד, בו סיימו מתחת לנבחרות ברזיל ופורטוגל, אך ניצחו את נבחרת קוריאה הצפונית בתוצאה 3-0, במשחק בו בוקה בישל שני שערים. בוקה השתתף עם הנבחרת גם בגביע אפריקה לאומות 2012, בו הפסידה חוף השנהב בגמר לנבחרת זמביה בבעיטות הכרעה לאחר 0-0 במהלך 120 דקות. בוקה לא שותף בגמר זה. בגביע אפריקה לאומות 2013, הודחו בוקה וחוף השנהב על ידי נבחרת ניגריה לאחר הפסד 2-1 ברבע הגמר. מונדיאל 2014 היה הטורניר הגדול האחרון בו בוקה השתתף. להבדיל משני המונדיאלים הקודמים, קיבלה חוף השנהב בית נוח יחסית, שכלל את נבחרות קולומביה, יוון ויפן. על אף הבית הנוח, שוב כשלו חוף השנהב ובוקה להעפיל לשמינית הגמר, והדחתם מהטורניר הייתה אכזרית, כאשר ספגו שער בדקה ה-93 מול יוון, שהעלה את היוונים במקומם. לאחר טורניר זה, בוקה לא שיחק עוד בנבחרת, ולא זומן לגביע אפריקה לאומות 2015. נכון למרץ 2016, לבוקה 81 הופעות ושער אחד במדים הלאומיים.